Havar Məmmədov

Havar Əmir oğlu Məmmədov () — Bakı Mühəndislik Universitetinin rektoru (2017–2023), İxtisaslaşdırılmış D02.031 dissertasiya şurasının sədri, texnika elmləri doktoru, professor, Azərbaycan Respublikasının əməkdar elm xadimi (2015), Rusiya Mühəndislik Akademiyasının həqiqi üzvü (2001), Beynəlxalq Elmlər Akademiyasının həqiqi üzvü (2001), Azərbaycan Mühəndislik Akademiyasının həqiqi üzvü və vitse-prezidenti, Beynəlxalq Şərq Neft Akademiyasının müxbir üzvü. Xəzəryanı dövlətlərin Universitetləri Assosiasiyasının prezidenti (2003–2004). Almaniyanın Köln Tətbiqi Elmlər Universiteti senatının fəxri üzvü, Bolqarıstanın Varna Texniki Universitetin fəxri doktoru, Rusiyanın Astarxan və Rostov Texniki Universitetlərinin fəxri professoru, Ukraynanın Odessa Rabitə və İnformasiya Texnologiyaları Universitetinin fəxri doktoru, Gürcüstan Texniki Universitetinin fəxri doktoru.

 Elmi fəaliyyəti 
Texnika elmlər doktoru, professor Məmmədov Havar Əmir oğlu 1968-ci ildə Ç. İldırım adına Azərbaycan Politexnik İnstitutunun "Avtomatika və hesablama texnikası" fakültəsini fərqlənmə diplomu ilə bitirmiş və "Avtomatika və telemexanika" ixtisasına yiyələnmişdir. Ali məktəbdə oxuduğu müddətdə əla təhsilinə və ictimai işlərdə fəal iştirakına görə Lenin təqaüdünə layiq görülmüşdür.

1968–1970-ci illərdə o, AzPİ-nin "Avtomatika və telemexanika" kafedrasında assistent vəzifəsində çalışmış, 1970–1974-cü illərdə həmin institutun əyani şöbəsinin aspirantı olmuşdur.

1970–1971-ci illərdə ordu sıralarında hərbi xidmətini başa vurduqdan sonra o, aspiranturada təhsilini davam etdirmişdir.

1974–1984-cü illərdə AzPİ-nin "İstehsalat proseslərinin avtomatlaşdırılması və hesablama texnikası" kafedrasında assistent, baş müəllim, dosent vəzifələrində uğurla çalışmışdır.

H. Ə. Məmmədov institutun ictimai həyatında fəal iştirak etmişdir. O, 1973–1975-ci illərdə AzPİ-nin Komsomol Komitəsi katibinin müavini, 1980–1983-cü illərdə Partiya Komitəsi katibinin müavini, 1983–1984-cü illərdə isə institutun Partiya Komitəsinin katibi olmuşdur.

H. Ə. Məmmədov 1984–1989-cu illərdə Azərbaycan Kommunist Partiyası Mərkəzi Komitəsinin "Elm və təhsil müəssisələri" şöbəsində təlimatçı vəzifəsində işləmişdir.

H. Ə. Məmmədovun sonrakı əmək fəaliyyəti Azərbaycan Texniki Universiteti ilə bağlıdır. O, 1989–1991-ci illərdə AzPİ-nin axşam və qiyabi təhsil üzrə prorektoru, 1991–1993-cü illərdə tədris işləri üzrə prorektoru, 1993–1996-cı illərdə AzTU-nun "Elektron hesablama aparatlarının istehsalı və konstruksiyaları" kafedrasının, 1997–2000-ci illərdə "Telemexanika və nəqliyyatın avtomatlaşdırılması" kafedrasının, 2000-ci ildən sonra isə "Avtomatika və idarəetmə" kafedrasının müdiri vəzifələrində çalışmışdır.

H. Ə. Məmmədov 1983-cü ildə "Paylanmış parametrli dövrələrdə kommutasiyaların ardıcıl qapadılmasında keçid prosesləri" mövzusunda namizədlik, 1998-ci ildə isə "Paylanmış parametrli mürəkkəb elektrik dövrələrində kommutasiya proseslərinin analiz metodları" mövzusunda doktorluq dissertasiyaları müdafiə etmişdir.

Professor H. Ə. Məmmədov bakalavr, magistr və doktorant pillələrində mütəxəssislərin hazırlanmasında yüksək səviyyədə elmi-pedaqoji fəaliyyət göstərmiş, ixtisaslı mütəxəssislərin, elmi kadrların hazırlanması, kafedranın maddi-texniki bazasının möhkəmləndirilməsi istiqamətində xeyli iş görmüşdür.

Professor H. Ə. Məmmədov kafedrada yerinə yetirilən dövlət büdcəli və kafedranın nəzdindəki ETL-da aparılan elmi-tədqiqat işlərinə rəhbərlik edir.

Professor H. Ə. Məmmədov 2000-ci ildən 2016-cı ilə qədər Azərbaycan Texniki Universitetinin rektoru vəzifəsində çalışmışdır. O, eyni zamanda ixtisaslaşdırılmış D02.031 dissertasiya şurasının sədridir.

Professor H. Ə. Məmmədov 205 elmi məqalənin, 3 monoqrafiyanın, 22 dərslik və dərs vəsaitinin, 9 patentin müəllifidir. Onun elmi məqalələri ABŞ-nin, Fransanın, Malayziyanın, Türkiyənin, İspaniyanın, İtaliyanın, Rumıniyanın, Latviyanın və MDB-nin aparıcı nəşrləində dərc olunmuşdur.

Professor H. Ə. Məmmədov eyni zamanda rektor kimi Rusiyanın qabaqcıl texniki universitetləri – N. E. Bauman adına Moskva Dövlət Texniki Universiteti, Rostov Dövlət Yollar Universiteti, Dağıstan Dövlət Universiteti, Həştərxan Dövlət Texniki Universiteti, Moskva Dövlət Radiotexnika, Elektronika və Avtomatika Universiteti, prof. N. A. Bonç-Bruyeviç adına Sankt-Peterburq Dövlət Telekommunikasiya Universiteti, Moskva Dövlət Avtomibil-Yol Texniki Universiteti və başqaları ilə dostluq və əməkdaşlıq əlaqələrinin möhkəmləndirilməsi üzrə məqsədəuyğun və səmərəli fəaliyyət göstərir.

Professor H. Ə. Məmmədov bir sıra akademiyaların, o cümlədən Rusiya Beynəlxalq Mühəndislik Akademiyasının, Azərbaycan Beynəlxalq Mühəndislik Akademiyasının, Elmi İnkişaf üzrə Beynəlxalq Akademiyanın Həqiqi üzvü, Beynəlxalq Şərq Akademiyasının müxbir üzvüdür. Bundan əlavə prof. H. Ə. Məmmədov bir sıra ali məktəblərin (Varna Texniki Universitetinin (Bolqarıstan), Həştərxan Dövlət Universitetinin, A. S. Popov adına Odessa Milli Rabitə Akademiyasının) fəxri professoru və doktorudur.

Azərbaycan Respublikasının Prezidenti cənab İlham Əliyevin 16 mart 2017-ci il Sərəncamı ilə Bakı Mühəndislik Universitetinin rektoru təyin edilmişdir.

Azərbaycan Respublikasının Prezidenti cənab İlham Əliyevin 13 sentyabr 2023-cü il Sərəncamı ilə Bakı Mühəndislik Universitetinin rektoru vəzifəsindən azad olunub.

 Təltifləri 
2011-ci ildə Rusiya ilə Azərbaycan arasında nəqliyyat sahəsində ikitərəfli münasibətlərin inkişafına görə "Rusiya nəqliyyatının yaradılmasının 200 illiyi" yubiley döş nişanı ilə, həmin ilin noyabrın 10-da respublikada mühəndis kadrların hazırlanması, texniki elmlərin və təhsilin inkişafındakı xidmətlərinə görə isə yüksək dövlət mükafatı – "Şöhrət" ordeni ilə təltif olunmuşdur.

Azərbaycan Respublikası Prezidentinin sərəncamı ilə 9 oktyabr 2015-ci ildə ona "Azərbaycan Respublikasının əməkdar elm xadimi" fəxri adı verilib.

 Mənbə 
 Bakı Mühəndislik Universitetinin rəsmi saytı

 İstinadlar 

Kateqoriya:Azərbaycan Texniki Universitetinin rektorları
Kateqoriya:Texnika elmləri doktorları
Kateqoriya:Azərbaycanlı professorlar